Danilo Gorinšek : PESEM O SONCU Na krilih besed, str. 17

Prvi žarek prek neba,

v senco svetle lise,

vroč poljub nam sonce da,

* zemlja prebudi se.

Zlato sonce!

Morje čistega zlata

prek sveta se lije,

vsakomur gre do srca,

vsakogar umije.

Zlato sonce!

Ves dan sonce, vir moči,

toči iz neba se,

kupo polno si nalij,

* bo za mrke čase.

Zlato sonce!

Temne sence prek neba,

dan slovo že jemlje,

vroč poljub še sonce da,

* zemlja sladko dremlje.

Zlato sonce!

Pesem preberi vsaj 2 krat. Glasno jo doživeto preberi staršem.

Prepiši jo v zvezek. Pazi na obliko zapisa.

V zvezek zapiši:

- koliko kitic ima pesem,

- koliko verzov ima vsaka kitica,

- izpiši rime.

Vprašanja prepiši v zvezek in nanje odgovori.

1. Opiši, kaj vidiš (v tvoji predstavi), ko prebereš prva dva verza prve kitice. Kaj pa vidiš, ko prebereš prva dva verza zadnje kitice?
2. Kako pesem še opisuje sonce?
3. Zakaj je sonce vir moči? Kaj so mrki časi?
4. Poišči še ti kakšno pesem o soncu (na spletu, v knjižnih zbirkah, ki jih imaš doma, lahko pa jo napišeš sam…)